พณ.เล็งขอ กนอ.ดูแลน้ำตาลโควตา ก เอง
พาณิชย์เตรียมเสนอ กอน.ขอน้ำตาลโควตา ก มาดูแลเอง 1 ล้านกระสอบ เพื่อกระจายสู่ประชาชนในพื้นที่ขาดแคลน รวมทั้งจะกำหนดราคาแนะนำสำหรับการขายปลีกน้ำตาลทรายทั่วประเทศ
5 มี.ค. 2553

พาณิชย์เตรียมเสนอ กอน.ขอน้ำตาลโควตา ก มาดูแลเอง 1 ล้านกระสอบ เพื่อกระจายสู่ประชาชนในพื้นที่ขาดแคลน รวมทั้งจะกำหนดราคาแนะนำสำหรับการขายปลีกน้ำตาลทรายทั่วประเทศ 
นางพรทิวา นาคาศัย รมว.พาณิชย์ เปิดเผยว่า การประชุมคณะกรรมการน้ำตาลทราย (กน.) ที่มีนายวิจักร วิเศษน้อย อธิบดีกรมการค้าต่างประเทศ เป็นประธาน มีมติจะขอน้ำตาลทรายโควตา ก (น้ำตาลเพื่อบริโภคในประเทศ) จำนวน 1 ล้านกระสอบ มาให้กระทรวงพาณิชย์บริหารจัดการ และกระจายในสู่ประชาชนในพื้นที่ที่ขาดแคลน โดยเชื่อว่าจะทำให้ปัญหาขาดแคลนคลี่คลายลงได้ในเร็วๆ นี้ ซึ่งกน.จะเสนอเรื่องดังกล่าวต่อที่ประชุมคณะกรรมการอ้อยและน้ำตาลทราย (กอน.) ที่มีปลัดกระทรวงอุตสาหกรรมเป็นประธาน ในวันที่ 15 มี.ค. นี้ 
นายวิจักร กล่าวว่า เดิมกระทรวงพาณิชย์เสนอจะขอกันส่วนน้ำตาลโควตา ก.มากระจายสู่ผู้บริโภคประมาณ 4-5 แสนกระสอบ แต่ขณะนี้พบปัญหาการขาดแคลนมากขึ้น ประกอบกับ กอน.มีมติให้เพิ่มปริมาณการผลิตโควตา ก. จาก 21 ล้านกระสอบในปีนี้ เป็น 22 ล้านกระสอบ เพื่อแก้ปัญหาขาดแคลน ซึ่งที่ประชุมจึงกันปริมาณสำรองเพิ่มให้กระทรวงพาณิชย์ เพราะเกรงว่าหากขายไปตามระบบ น้ำตาลทรายจะไม่ถึงมือผู้บริโภคจริง
“ที่ประชุมเห็นว่า การขายผ่านช่องทางปกติ จะไม่ถึงมือผู้บริโภค ซึ่งคาดว่า กอน.น่าจะพิจารณาให้ตามที่กน.เสนอ ซึ่งน้ำตาลปริมาณ 1 ล้านกระสอบจะใช้ได้ประมาณ 2-3 เดือน หากในเบื้องต้นยังไม่เพียงพอต่อการบริโภค ก็อาจขอจาก กอน.เพิ่มอีก” นายวิจักร กล่าว 
นายยรรยง พวงราช ปลัดกระทรวงพาณิชย์ กล่าวว่า หากกระทรวงพาณิชย์ได้จริง 1 ล้านกระสอบ จะบริหารจัดการโดยใช้ช่องทางการขายเดิม เพื่อไม่ให้กลไกตลาดบิดเบือน โดยจะจัดสรรให้กับผู้ค้าส่งยี่ปั๊ว ซาปั๊ว ที่มีประวัติดี ทำการค้าสุจริต เพื่อไปขายต่อให้ผู้บริโภค แต่คงต้องวางมาตรการจัดสรรอย่างละเอียด รอบคอบ และโปร่งใส พร้อมกันนั้น จะจัดทีมตรวจสต๊อกน้ำตาลของทั้งโรงงานน้ำตาล ผ้าค้าส่ง ทั้งยี่ปั๊ว ซาปั๊ว รวมถึงห้างค้าปลีก และร้านค้าปลีกรายย่อย เพื่อดูว่า ปริมาณน้ำตาลทรายที่ออกจากโรงงานไปอยู่ที่ใดบ้าง มีการกักตุนหรือไม่ อย่างไร 
นอกจากนี้ ในการประชุมคณะกรรมการกลางว่าด้วยราคาสินค้าและบริการ (กกร.) จะพิจารณามาตรการกำหนดราคาแนะนำสำหรับการขายปลีกน้ำตาลทรายทั่วประเทศ จากปัจจุบันกำหนดราคาขายปลีกเฉพาะใน 5 จังหวัดไม่เกินกก.ละ 23.50 บาท ได้แก่ กรุงเทพฯ นนทบุรี ปทุมธานี สมุทรปราการ และสมุทรสาคร ส่วนจังหวัดอื่นๆ ให้แต่ละจังหวัดกำหนดเอง
นายประเสริฐ  ตปนียางกูร  เลขาธิการสำนักงานคณะกรรมการอ้อยและน้ำตาลทราย (สอน.) กล่าวว่า ปัจจุบันราคาซื้อขายน้ำตาลทรายล่วงหน้าในตลาดโลกเริ่มปรับลดลงมาก เนื่องจากนักเก็งกำไรเริ่มทยอยเทขายเพื่อลดความเสี่ยงในการขาดทุน เพราะในฤดูกาลผลิตหน้าประเทศอินเดียและผู้ผลิตอ้อยรายใหญ่ต่างเพิ่มปริมาณการปลูกอ้อยรองรับความต้องการของผู้บริโภคทั่วโลก รวมทั้งไทยที่คาดว่าจะมีชาวไร่อ้อยเพิ่มพื้นที่การปลูกอ้อยอีก 1 แสนไร่ ทั้งนี้ล่าสุดพบว่าราคานํ้าตาลทรายขาวตลาดลอนดอนส่งมอบเดือนพ.ค.อยู่ที่ 618.60 เหรียญสหรัฐต่อตัน ลดลง 17.70 เหรียญสหรัฐ ราคาส่งมอบนํ้าตาลทรายขาวเดือน มี.ค. 2554  อยู่ที่ 518.50 เหรียญสหรัฐต่อตัน ลดลง 8.80 เหรียญสหรัฐ  ขณะที่น้ำตาลทรายดิบเมื่อวันที่ 2 มี.ค. อยู่ที่ 22.26 เซนต์ต่อปอนด์ ลดลงถึงระดับตํ่าสุดในรอบ 3 เดือน นับแต่วันที่ 10  ธ.ค. 2552 เป็นต้นมา